Pia Kristensen (DF), 2005-04-26:
I Dansk Folkeparti er vi enige med forslagsstillerne i, at der skal opstilles nogle krav til en anstændig og en god ældrepleje.
Der skal vises respekt for den enkeltes ønsker og behov, for selvbestemmelse, tryghed og nærvær, og plejen af den ældre skal ske med værdighed og fleksibilitet.
Den daglige hjælp til den enkelte ældre skal ikke ydes som en standardiseret hyldevare.
Vi har indført det frie valg, så ældre frit kan vælge mellem den kommunale og den private hjemmehjælp.
Det synes vi er et gode.
Vi støtter det frie valg, for vi mener, at ældre skal have ret til frit at kunne vælge, hvem de vil have inden for dørene.
Der er dem, der har valgt at beholde deres kommunale hjemmehjælp, fordi de er tilfredse med det, men der er også mange, som har valgt den private hjemmehjælp, og det er de faktisk blevet utrolig glade for.
Men når det sagt, vil jeg gerne understrege, at det jo ikke er det frie valg i sig selv, der er ensbetydende med en bedre hjemmehjælp.
Hvis vi skal sikre de ældre, at de får en bedre hjemmehjælp, må opskriften være, at der skal ansættes langt flere hjemmehjælpere ude i kommunen.
En hjemmehjælper skal ganske enkelt besøge færre ældre dagligt og være hos den ældre i længere tid.
Det er tid til den ældre, der mangler, tid og atter tid.
Det er også præcis det, vores ældre efterlyser.
Vi behøver ikke flere analyser og rapporter for at afdække det, for vi kender problemet.
Vi ved jo, at ældre klager over, at hjemmehjælperne har alt for travlt, og at det er derfor, at omsorg er blevet en mangelvare.
Det er afgørende vigtigt for Dansk Folkeparti, at vi kan sikre, at ældre får en langt bedre hjemmehjælp end i dag – det lagde vi ikke skjul på under valgkampen – og vi vil arbejde ihærdigt på at forbedre forholdene.
Og det skal ikke være et langtidsprojekt.
Enhedslisten skriver i forslaget, at alle vores rettigheder stort set ophører, når vi bliver afhængige af andres hjælp.
Det er vi ikke helt enige i, det bør i hvert fald ikke være sådan.
Der sættes selvfølgelig nogle begrænsninger, når man ikke længere kan foretage sig det, man tidligere har gjort.
Livet igennem tillægger vi os vores egne rutiner.
Vi bestemmer selv, hvornår vi vil i seng, hvad vi vil spise, hvilken påklædning vi vil gå i, og vi er aktive udadtil i det offentlige rum.
Når man ikke kan alle de ting mere, kan jeg godt forstå, at håbløsheden breder sig, og jeg kan godt forstå, at mange ældre føler sig isolerede og magtesløse, fordi de ikke kan lige det, de har lyst til her og nu.
De må så vente på, at der kommer en hjemmehjælper, som kan hjælpe dem med de praktiske og plejekrævende opgaver, og desværre er det ofte sådan, at hjemmehjælpen skal videre til den næste.
Så sidder den ældre tilbage uden at have fået dækket de behov, der måtte være, og i særdeleshed ikke de sociale behov.
Det synes vi er utrolig trist, og det er uværdigt.
Det er kommunerne, der fastsætter serviceniveauet i hjemmeplejen.
De vurderer behovet for hjælpen, og det er nødvendigt med visitering og styring af området.
Men så er der desværre kommuner, der visiterer meget stramt.
Men man må ikke glemme, at der også er mange kommuner, der leverer en god hjemmehjælp.
Netop det forhold, at der er kommuner, der gør det godt, skal fremhæves, og det vil da være oplagt at bruge disse kommuner som en slags mønsterkommuner, så deres model kan udbredes til andre af landets kommuner.
Enhedslisten foreslår, at der skal afsættes 35 mio. kr. til igangsættelse af et 5-årigt projekt med det mål at sikre ældres ret til et værdigt liv.
Det forslag er stort set overflødigt, i og med at Socialministeriet i januar har offentliggjort et nyt projekt om kvalitet i ældreplejen og der er afsat 10 mio. kr. til projektet.
Baggrunden for projektet er et ønske om at styrke kvaliteten af indholdet i ældreplejen.
Det er et projekt, der skal give viden om, hvilke barrierer og muligheder der eksisterer for at fremme kvaliteten i ældreplejen, og fokus vil være på de ældres forventninger til plejen.
I forbindelse med det projekt er der nedsat en faglig følgegruppe bestående af repræsentanter for en række institutioner, bl.a. Ældremobiliseringen, Ældre Sagen, Dansk Sygeplejeråd, FOA, Kommunernes Landsforening, OSI osv.
Så på den baggrund kan vi ikke støtte Enhedslistens forslag.
Jeg vil afslutningsvis sige, at vi er helt enige i de gode intentioner, der er i det her forslag.
Retten til et værdigt liv for alle ældre burde jo være indlysende overflødigt at diskutere, men det er det desværre ikke, for vi skal gøre det meget bedre.
Og vi skal blive ved med at diskutere det her område, indtil vi gør det godt nok.